	FITXA-MODEL
Com fer un Pla de voluntariat de l’entitat de voluntariat



Fitxa-model elaborada per la Direcció General de Participació, Tranparència i Voluntariat per que us serveixi d’ajuda. Podeu baixar-la, emplenar-la o simplement consultar-la. Esperam que us sigui d’utilitat!
1.- PRESENTACIÓ DE L’ENTITAT 
És una introducció de l’entitat i de la seva identitat com tal. * L’heu de poder definir en unes poques línies, en un sol paràgraf, per poder ser recordada fàcilment per tots els vostres col·laboradors.
· Finalitat de l’entitat (la trobareu en els Estatuts)...
· Amb quins valors ètics es sent identificada l’entitat (si teniu Codi Ètic, el podeu anomenar)
2.- LA MISSIÓ DEL VOLUNTARIAT DINS L’ENTITAT
La missió ha de definir qui som, el perquè decidim en un moment organitzar-nos com entitat i ajudar-nos de persones implicades, solidàries i altruistes per a desenvolupar algunes actuacions que faceu. *
· Per quina raó l’entitat vol tenir voluntariat...
· Que ens aporta el voluntariat a l'entitat, com suma a la seva finalitat, com aporta als objectius...
3. CARACTERÍSTIQUES DEL VOLUNTARIAT
Com ha de ser el voluntariat que es realitzi des de l’entitat. És un apartat que pot ser molt ampli i per tant, es pot anar ampliant a mesura que es consideri necessari. Començau per respondre algunes preguntes bàsiques:
· Definir si tindreu alguna persona responsable del voluntariat i quines seran les seves funcions
· Concretar els perfils de voluntariat en general, però sobretot, aquelles característiques que considereu imprescindibles per qualsevol voluntariat que es desenvolupi a la vostra entitat.
· Presencial o no presencial
· Llarga durada, mitja durada o puntual/esporàdica
· Sempre vos queda l’opció de “Cada programa de voluntariat l’entitat definirà les característiques del voluntariat que precisa”.
4. INCORPORACIÓ DE LA PERSONA VOLUNTÀRIA A L'ENTITAT
4.1.- Captació
Qualsevol estratègia que l’entitat utilitza per reclutar persones interessades en fer un voluntariat a l’entitat. per exemple: obrir una “campanya de captació” els mesos d’hivern  pot adreçar-se a persones sensibles, potencialment disposades a fer un voluntariat, que per les característiques del nostre mercat laboral, es troben a l’atur i per tant, amb més disponibilitat de temps.
- Quins mitjans de difusió utilitzeu per acostar-vos a les persones que volen ser voluntàries.
- També podeu col·laborar amb altres entitats i organitzar campanyes de captació de manera conjunta...
- Una altra opció és fer servir les entitats de segon nivell per tal de disposar de borses conjuntes de persones voluntàries…
4.2.- Acollida
Primer contacte entre la persona voluntària i l’entitat. Pot servir per recollir primeres impressions i centrar-se en conèixer-se mútuament. És el moment per presentar-se i exposar les característiques que es poden posar en valor a l’hora de fer un voluntariat.
· Com atendreu per primera vegada a la persona que vol fer de voluntària a la vostra entitat: entrevista personal, telefònica, qüestionari…
· Qui farà aquesta acollida.
· Quina informació és important transmetre de l’entitat a la persona voluntària: codi ètic de l’entitat, programes que executeu, perfil de voluntariat que cerqueu, característiques del voluntariat que a l’entitat es duu a terme...
· Quins aspectes son importants recollir: inquietuds i motivacions, disponibilitat horària, recursos, documentació i les persones de referència (representant i coordinador).
· Sempre vos queda l’opció de “Cada programa que l’entitat definirà el tipus d’acollida”.
4.3 Selecció 
Procediment de selecció de les persones voluntàries. És el moment d’exposar amb claredat quines són les expectatives de l’entitat en relació a un voluntariat,  relacionar-la amb les capacitats de la persona interessada en el desenvolupament de la tasca que se l’encomana i valorar conjuntament l’adequació. Recordeu que hi ha moltes entitats, molts d’àmbits d’actuació i moltes persones voluntàries per desenvolupar-los. Fer una selecció amb garanties ajuda a que l’experiència de fer voluntariat sigui positiva per totes les parts implicades.
· Quins seran els criteris de selecció: de caire general (relacionats amb l’ideari de l’entitat) i de caire específic (tenir coneixements que requereix el desenvolupament de la tasca voluntària que es vol assignar)
· Qui farà la selecció: només 1 persona, en grup, la junta….
· En el cas de donar-se la no-selecció, es podem preveure derivar al voluntari a una altre entitat o cercar altres formes de col·laboració. D’aquesta manera vos assegureu la continuïtat d’aquesta persona a l’entorn de la solidaritat i poder comptar amb ella per altra ocasió que convingui millor a les dues parts.
4.4 Incorporació i ubicació dins un programa de voluntariat
S’ha arribat a un bon acord: entitat i persona voluntària inicien un bon acord  basat amb l’ interès altruista i solidari de col·laboració voluntària. Com qualsevol incorporació s’ha de procurar que la persona benvinguda es senti acollida i tingui, el més clar possible, quina és la seva tasca, on s’ubica i a qui pot demanar ajuda. 
· Com serà la benvinguda a l’entitat (individual o en grup); qui la farà, presentació de persones significatives, ensenyar-li les instal·lacions, programes, etc..
· Incorporació a un equip; presentar-li la resta de membres de l’equip, assegurar-vos que rep tota la informació necessària, etc.
· Ubicació dins un programa concret; presentar-li la persona de referència, si els primers dies tindrà acompanyament, fer una presentació com cal del programa, definir clarament les seves tasques adjuntant els documents de suport necessaris (calendari, fitxes…).
· Sempre vos queda l’opció de “Tots els detalls quedaran recollits al Document de compromís”
· Fer referència als següents aspectes que estan inclosos a la nostra llei de voluntariat: 
· Signatura del “Document de compromís”
· Inscripció al “Registre de persones voluntàries de l’entitat”
· Entrega de l’ ”Acreditació com a persona voluntària de l’entitat”
5. PLA DE FORMACIÓ
La formació assegura el bon desenvolupament de les tasques assignades. És un element motivador i insígnia de qualitat.  Així mateix suposa:
· Punt de trobada on hi participen altres persones voluntàries, però també professionals i/o equip directiu de l’entitat.
· És un reconeixement implícit a la tasca voluntària i, habitualment es viu amb generositat per totes les parts implicades.
· Espai per treballar la cohesió de l’equip, recollir inquietuds que difícilment arriben pels canals més formals, d’aprenentatge col·laboratiu; tothom aporta des de la seva visió.
· Definir quina formació considereu bona per la vostra entitat:
· Formació bàsica (normalment es centra en):
· aprofundir una mica envers a què és fer un voluntariat
· donar informació envers a la pròpia entitat
· Formació general: la considerada important per l’entitat i transversal a tots els programes que desenvolupem. (exemple: a una entitat de lluita contra la sida, tenir informació del VIH pareix que ha de ser imprescindible per tothom que s’impliqui)
· Formació específica: la considerada important pel bon desenvolupament de les tasques assignades (exemple: si l’entitat de lluita contra la sida desenvolupen un programa amb menors, tenir informació de les característiques relatives al desenvolupament dels menors pareix que ha de ser important)
· Formació de qualitat i complementària: la que aporta valor com equip de treball (exemple: temes envoltant a la comunicació, el treball en equip, les noves tecnologies, etc.)
· Tenir una planificació anual de què voleu fer al llarg de l’any us pot ajudar a executar aquesta feina en equip, quan hi ha moltes persones que assumeixen petites funcions. 
· Una bona idea és cooperar amb altres entitats i organitzar la formació de manera conjunta.
· Si realitzeu la formació amb entitats de segon nivell, plataformes, associacions d’entitats, etc., assegureu-vos que aquest aspecte quedi resolt amb certes garanties.
6. SISTEMA DE COORDINACIÓ i COMUNICACIÓ
Les persones que decideixen donar el seu temps a una entitat ho fan aportant la seva millor voluntat. Això moltes vegades no és suficient per dur a terme tasques de manera satisfactòria. Qualsevol persona que dóna aquesta passa ha de tenir el suport de l’entitat i saber que davant qualsevol dificultat pot acudir i serà ben atesa. La coordinació és clau en el seguiment del voluntariat i cal que sigui periòdica. Pot ser formal o informal però ha de ser regular i fluïda. Del seguiment es recull les sensacions que poden fer millorar la participació. La motivació fidelitza a la persona voluntària. Això suposa:
· Saber qui és la persona de referència
· Tenir establert un canal de comunicació directe i sempre obert mentre es desenvolupa el voluntariat.
· Tenir espais de trobada per aclarir dubtes no urgents, però que son necessàries per sentir-se bé amb la tasca assignada.
· Clarificar, si és necessari amb calendaris o similars, quina és la dedicació concreta; temps, lloc i tasques a desenvolupar.
7. RECONEIXEMENT DE LA PERSONA VOLUNTÀRIA
La llei del voluntariat recull la necessitat de reconèixer la tasca que qualsevol persona voluntària a desenvolupat a una entitat de voluntariat. això suposa donar valor a una dedicació que, així i tot de ser altruista, pot compensar la dedicació. 
· Definir les activitats d’agraïment: dins del sistema de coordinació, actes puntuals o al tancament de la trajectòria de voluntariat a la nostra entitat.
8. SISTEMA DE DESVINCULACIÓ
La majoria de les persones tenen la inquietud de col·laborar de manera altruista amb la transformació de la societat, però son menys les que donen la passa de comprometre-se amb una organització per a canalitzar la seva inquietud. La dedicació que suposa aquesta entrega no sempre és viable i les dades ens demostren que hi ha franges d’edat on és molt complicat poder dedicar-se a “regalar temps”. La desvinculació és una passa important que ha de permetre a l’entitat recollir l’experiència de la persona voluntària que deixa l’organització i deixar oberta la porta del voluntariat, a la nostra entitat o a qualsevol altra, de la persona que decideix tancar la seva dedicació. Recordar que la persona voluntària que ha passat per la nostra entitat és un transmissor de la nostra imatge.
· Com realitzar aquest “acomiadament”: amb una entrevista de sortida, amb la persona que coordina el voluntariat, amb algú de la junta directiva…
· Què considerem és important recollir: informació necessària per poder fer les valoracions, saber les raons de la sortida, quines són les seves inquietuds, agrair la seva estada dins l’entitat.
· Com podem agrair la seva implicació: celebrar un acte d’agraïment, expedir un certificat de reconeixement, incloure el seu nom i la seva aportació a la memòria de l’entitat... 

